Կանանց նկատմամբ խտրականության վերացման կոմիտեն շեշտել է, որ կանանց սեռական և վերարտադրողական իրավունքի պաշտպանության համար անհրաժեշտ է, որ «բոլոր առողջապահական ծառայությունները […] համապատասխանեն կանանց, ներառյալ ինքնուրույնության, անձնական կյանքի, գաղտնիության, իրազեկ համաձայնության և ընտրության իրավունքներին»։ Մասնակից պետությունները՝ հարգելով կանանց, այդ թվում՝ հաշմանդամություն ունեցող կանանց՝ իրենց սեռական և վերարտադրողական առողջության բարեկեցության հարցերում ինքնուրույն որոշում կայացնելու իրավունքը՝ պետք է բացառեն միջամտությունները (ներառյալ ոչ պետական սուբյեկտների կողմից)։ Սեռական և վերարտադրողական առողջության` մարդու իրավունքների վրա հիմնված մոտեցումն ընդունում է, որ կանանց՝ իրենց մարմնին վերաբերող որոշումներն անձնական են և մասնավոր, և կնոջ ինքնուրույնությունը առանցքային է սեռական և վերարտադրողական առողջությանն առնչվող ծառայությունների և աբորտի հետ կապված խնամքի վերաբերյալ քաղաքականության և օրինաստեղծ գործունեության մեջ։ Պետությունները պարտավորվում են ընդունել արդյունավետ միջոցներ, որոնք թույլ կտան կանանց, այդ թվում՝ հաշմանդամություն ունեցող կանանց, ինքնուրույն որոշումներ կայացնել իրենց սեռական և վերարտադորղական առողջության վերաբերյալ և պետք է ապահովեն, որ կանայք ունենան ապացույցների վրա հիմնված և անկողմնակալ տեղեկատվության մատչելիություն։ Նաև անչափ կարևոր է, որ այս որոշումները կայացվեն ազատ, և բոլոր կանայք, այդ թվում՝ հաշմանդամություն ունեցող կանայք, պաշտպանված լինեն պարտադրված աբորտներից, իրենց կամքին հակառակ կամ առանց իրազեկ համաձայնության հակաբեղմնավորիչների օգտագործումից կամ ամլացումից։ Կանայք նաև չպետք է խարանի ենթարկվեն ինքնակամ աբորտ իրականացնելու համար, չպետք է առանց իրենց կամքի կամ իրազեկ համաձայնության հարկադրված լինեն դիմելու աբորտի կամ ամլացման։